Ix-xarabank li kienet qed iġġorr l-iskwadra ta’ Benfica ġiet attakkata mill-partitarji tagħhom stess. Il-ġganti Portugiżi naqsu milli japprofittaw mit-telfa ta’ Porto kontra Familicao hekk kif spiċċaw fi draw diżappuntanti ta’ 0-0 kontra Tondela. Din kienet l-ewwel partita ta’ Benfica wara l-waqfa sfurzata kawża tal-Covid-19 u hekk kif fadal disa’ logħbiet x’jintlagħbu, huma jinsabu xorta fil-quċċata daqs ir-rivali tagħhom Porto b’60 punt. Minkejja li l-logħba ntlagħbet bil-bibien magħluqa, diversi partitarji nġabru barra l-istadium u kif raw ix-xarabank ħierġa qabdu jissuttawha b’ġebel bil-konsegwenza li żewġ players  saħansitra spiċċaw l-isptar. Fil-fatt Julian Weigl u Andrija Zivkovic ġew milquta b’oġġett iebes u kellhom jittieħdu l-isptar għal xi testijiet. Fi stqarrija fuq is-sit elettroniku tagħhom, Benfica FC ikkundannaw dan l-inċident ikrah. Huma kellmu lill-pulizija tal-post li immedjatament bdiet l-investigazzjoni meħtieġa. Benfica lagħbu 25 partita matul dan l-istaġun fejn s’issa kisbu 19-il rebħa, tliet draws u tliet telfiet. Il-ġlieda għat-titlu ma’ FC Porto mistenni tibqa’ għaddejja sal-aħħar.